Nr. ................./..........................2022

**REFERAT DE APROBARE**

**pentru**

**modificarea Schemei de ajutor de stat** **regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de ordin pentru modificarea Schemei de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare.*

Baza legală a proiectului de ordin supus aprobării o constituie prevederile art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

Prin intermediul măsurii prevăzute în *Schema de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare, aprobată prin Ordinul ministrului mediului, apelor și pădurilor nr.2269/2022* vor fi sprijinite activități/acțiuni specifice pentru construirea instalațiilor noi de reciclare a deșeurilor colectate separat pentru reducerea impactului acestora asupra mediului și sănătății populației, reducerea consumului de resurse în scopul promovării dezvoltării economice sustenabile în toate regiunile și atingerii țintelor de reciclare în acord cu Strategia Națională privind economia circulară și Planul Național de gestionare a deșeurilor/planurilor județene de gestionare a deșeurilor și a planului de gestionare a deșeurilor pentru municipiul București.

Potrivit art.11 din Schemă,*”În afara criteriilor generale de eligibilitate enumerate la art. 10, beneficiarii care aplică pentru prezenta schemă trebuie să deţină calitatea de proprietari sau concesionari ai imobilului pe/în care se implementează proiectul, pentru durata integrală a implementării şi monitorizării proiectului; beneficiarii persoane juridice de drept public pot deţine şi calitatea de administratori ai imobilului pe/în care se implementează proiectul, pentru durata integrală a implementării şi monitorizării proiectului; de asemenea, imobilul trebuie să fie liber de sarcini, să nu facă obiectul unui litigiu în curs de soluţionare la instanţele judecătoreşti, să nu facă obiectul vreunei revendicări potrivit unei legi speciale sau dreptului comun sau al procedurii de expropriere pentru cauză de utilitate publică şi să nu fie ipotecat.”*

Modificările propuse sunt necesare, având în vedere următoarele aspecte:

 conform ghidului de finanțare, solicitantul întreprindere mare trebuie să mențină în regiunea beneficiară investiția realizată prin intermediul PNRR pe o perioadă de minimum 5 ani de la data finalizării lucrărilor, iar solicitantul IMM trebuie să mențină investiția timp de minimum 3 ani de la data finalizării lucrărilor, fapt ce determină necesitatea asigurării continuității activităților în cadrul programului. În acest sens, modificarea art. 11 are ca scop accelerarea procesului de extindere și modernizare a sistemelor de gestionare a deșeurilor în România;

 criteriul de eligibilitate cu privire la existența unui drept de proprietate sau drept de superficie, astfel cum este propus ca modificare a schemei de ajutor de stat, asigură îndeplinirea obiectivelor investiției așa cum au fost asumate, și în subsidiar folosința liberă şi neîngrădită a investiției.

Având în vedere cele de mai sus, vă înaintăm spre aprobare ***proiectul de ordin pentru modificarea Schemei de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare.***

**PREȘEDINTE,**

**Laurențiu Adrian NECULAESCU**

Direcția juridică,

Sef serviciu Analiză și Avizare

Andreea Coman